
Fejlődési lehetőségek a büntetés-végrehajtás személyi állományának mentálhigiénés gondozásában

Kulcsszavak: stressz; egészségmegőrzés; mentális- és fizikai egészség; rekreáció; büntetés-végrehajtás.
A modern társadalom gyakran szembesül a stressz mindennapos kihívásaival, melyeket a gyors tempójú életmód, munkahelyi követelmények, az egyén stresszre való érzékenysége, megküzdési képessége és számos egyéb tényező okoz. A stressz kezelése és megértése kulcsfontosságú az egyén egészségének megőrzése és a nehézségek leküzdése szempontjából. Dolgozatom célja a stressz és a büntetés-végrehajtás kapcsolódási pontjainak vizsgálata, különös tekintettel a személyi állományt érintő rekreációt, rehabilitációt és egészségmegőrzést támogató lehetőségekre. A kutatásomban külön kitérek a rekreációra és az egészségmegőrzésre.
A kutatás során a büntetés-végrehajtásban dolgozó személyi állomány mentális- és fizikai állapotára, valamint a rekreációs, egészségmegőrző programok hatékonyságára fókuszálok. A kutatási kérdések közé tartozik, hogy milyen változásokat tapasztalnak a résztvevők a programokon való részvételt követően, valamint hogyan értékelik ezeket a programokat.     
A hipotézisek alapján azt várom, hogy minden, a kutatásom tárgyát képező területen pozitív hatást gyakorolnak a programok a résztvevők stresszszintjére és mentális egészségére. A kutatás eredményei kiemelt jelentőséggel bírnak a büntetés-végrehajtás szervezete számára, segítve a hosszútávú állománymegtartást és a szervezeti kultúra fejlődését. Emellett az eredmények igazolják, hogy a rendvédelem területén, a büntetés-végrehajtásban egyedülálló módon kialakított programok valóban segítik az állomány egészségének és jóllétének fenntartását.



